**BUPL Midtsjællands høringssvar til budget 2024-2027, Odsherred Kommune**

BUPL Midtsjælland ønsker hermed at afgive høringssvar til budget 2024.

**Minimumsnormeringer**

BUU-09-D, BUU-10-D pkt. 1, BUU-10-D pkt.2

Odsherred modtager i 2024 10,1 mio. kr. i forhøjet bloktilskud til indførelse af minimumsnormeringer. Det er en historisk mulighed for at hæve niveauet i daginstitutionerne, så de kan matche den socioøkonomiske udfordring, og inkludere og udvikle alle børn, også de mange udsatte børn og børnefamilier, der benyttet daginstitutionerne.

Borgmesterens forslag giver det absolutte minimum af hvad loven kræver, og dette minimum indeholder 85% af ledernes tid, den milde specialisering som er dagtilbuddenes specialindsats, samt sprogpædagogerne. 6 af kommunens dagtilbud vil med dette forslag ikke nå op på minimumsnormering, og 4 af disse har mild specialisering. Det synes vi ikke er godt nok – det hedder jo MINIMUMSnormering

Odsherred kommune er en af de kommuner, som har flest, udsatte børn og unge, og her er det virkelig nødvendigt at investere for at give dem og alle børn i kommunen det bedste fundament at bygge barndommen, skoleparatheden og det fremtidige liv på. Med høj inklusionsgrad, tidligere start i vuggestuerne pga. de nye barselsregler er der endnu mere en før brug for tidlig indsats, højt fagligt niveau og tilstrækkelige ressourcer.

Brug nu for en gang skyld chancen til at styrke indsatsens for de mindste og vælg forslag BUU-10-D pkt. 2, hvor hele bloktilskuddet på 10,1 mio. kr. gives til dagtilbuddene – begrundelsen i forslaget taler for sig selv.

**Mild Specialisering**

Mild specialisering bør prioriteres i alle kommunens dagtilbud, der er behov for det i alle kommunens institutioner. Det vil også være i tråd med det man praktiserer på skoleområdet, og der bør være en rød tråd i kommunens indsatser. Løbende efteruddannelse er dog en forudsætning.

**Pædagogstuderende i Lønnet praktik.**

Vi hilser forslaget om at studerende i lønnet praktik i dagtilbud og SFO holdes ude af normeringen i fremtiden, dette vil bidrage til et godt studieforløb, og rekrutteringsmæssigt er det også en god ide.

**Pulje til seniorpolitik**

Vi hilser puljen til seniorpolitik velkommen, og håber der kan blive plads til at udvide den i de kommende år. Vi er hårdt ramt af rekrutteringsudfordringer, den seneste opgørelse fra STAR viser at pædagogerne er den faggrupper der er mest udfordret. I Odsherred er pædagogandelen blandt de ansatte i daginstitutionerne faldende, vi har mange ældre pædagoger, så det er vigtigt at der er penge til at skabe nogle forhold, som gør at de ønsker at blive lidt længere i faget.

**Tilskud til pasning af egne børn**

Vi finder det problematisk at forslaget for en stor dels vedkommende skal finansieres af nedskæringer i daginstitutionerne.

Med venlig hilsen

Pia Ungstrup Petersen Claus Clemmesen

Formand, BUPL Midtsjælland Faglig konsulent, BUPL Midtsjælland